Mistä on kyse? Kustannuskilpailukyky on jo paranemassa aiemmin tehtyjen palkkaratkaisujen takia.

Suomalaisen työn hinta nousi vähemmän kuin euroalueella keskimäärin 2014.

Tavallista matalampi inflaatio vahvisti ostovoimaa – eli tuloja verrattuna siihen, mitä tuotteita ja palveluja niillä on vara ostaa.

Maltilliset palkkaratkaisut ovat jo alkaneet parantaa Suomen kilpailukykyä suhteessa muihin euromaihin. Vatiovarainministeriön seurantaraportissa yksikkötyökustannukset kasvoivat euromaiden keskiarvoa hitaammin jo vuonna 2014, ja samoin kävisi EU-ennusteen mukaan myös 2015–17.

Suomen kilpailukyvyn kehitystä ja ja kehitysnäkymiä tutkittiin tulo- ja kustannuskehityksen selvitystoimikunnassa. Toimikuntaan kuuluu työmarkkinajärjestöjen edustajia, ja selvityksiä käytetään päätöksenteon apuna.

– Osa hallituksen toivomasta kilpailukykyloikasta on siis saavutettu jo nyt aiempien työmarkkinaratkaisujen ansiosta, kommentoi palkansaajajärjestö SAK:n pääekonomisti Olli Koski tiedotteessa.

Myös STTK tähdentää Suomen aseman paranemista jo toteutettujen maltillisten palkkaratkaisujen takia, etenkin suhteessa Saksaan. Raportin mukaan Suomen yksikkötyökustannukset kasvaisivat yhteensä alle viisi prosenttia vuosina 2013–2017, kun Saksassa nousu olisi samassa ajassa yli yhdeksän prosenttia.

Laaja työllisyys- ja kasvusopimus vuodelta 2013 linjasi pienet palkkojen yleiskorotukset seuraaville vuosille. Nimellisansiot nousivat viime vuonna 1,2 prosenttia, missä sopimuskorotusten osuutta oli 0,5 prosenttia. Valtiovarainministeriö ennakoi 1,2 prosentin ansiotasonnousua vuodelle 2016.

Viime ja tänä vuonna palkannousut ovat suuremmat kuin hintojen korotukset, mikä parantaa suomalaisten ostovoimaa. Tänä vuonna veropäätökset ovat selvitystoimikunnan mukaan nopeutamassa inflaatiota 0,9 prosenttiin. Kuitenkin työllisyystilanne kohenisi ja veroaste alenisi, jolloin palkansaajien ostovoima paranisi lähes prosentin kuten viime vuonnakin, raportti arvioi.

Ensi vuonna 2017 raha ei raportin mukaan enää riittäisikään enempään.

– Suomi tarvitsee ostovoimaa ja työllisyyttä tukevaa tuloratkaisua, joka jatkaa kilpailukyvyn kohentamista myös seuraavina vuosina, sanoo SAK:n Koski.